Kommissionens beslutning
af 7. marts 2002
om ændring af beslutning 93/402/EØF om sundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika, især Argentina
(meddelt under nummer K(2002) 890)
(EØS-relevant tekst)
(2002/198/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved forordning (EF) nr. 1452/2001(2), særlig artikel 14, stk. 3, og
ud fra følgende betragtninger:
(1) Ved Kommissionens beslutning 93/402/EØF af 10. juni 1993 om sundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika(3), senest ændret ved beslutning 2002/68/EF(4), fastsættes der dyresundhedsmæssige betingelser og bestemmelser om udstedelse af sundhedscertifikat ved indførsel til EF af fersk kød fra Argentina, Brasilien, Chile, Colombia, Paraguay og Uruguay.
(2) Siden vedtagelsen af Kommissionens beslutning 2002/45/EF(5) og 2002/68/EF er den epidemiologiske situation med hensyn til mund- og klovesyge i Argentina blevet bedre i regionerne La Pampa, Santiago del Estero og Córdoba.
(3) I disse provinser er de resterende mund- og klovesygeudbrud blevet udryddet, og situationen er nu under kontrol.
(4) Der bør derfor tillades indførsel til EF af udbenet og modnet oksekød fra dyr fra disse provinser, som for La Pampas og Santiagos vedkommende er blevet slagtet efter den 8. marts 2002 og for Córdobas vedkommende efter den 26. marts 2002.
(5) Beslutning 93/402/EØF bør derfor ændres, så provinserne La Pampa, Santiago del Estero og Córdoba sættes på listen over provinser i bilagene til beslutningen.
(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Bilag I og II til beslutning 93/402/EØF affattes som angivet i bilagene til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 7. marts 2002.